# Li Yang (director)

Li Yang (xinès: 李杨) (Xi'an 1959 -) actor, guionista, productor i director de cinema xinès, nacionalitzat alemany. Va assolir un gran èxit i nombrosos premis a nivell internacional amb la seva primera pel·lícula 盲 井 (Blind Shaft).

## Biografia

Li Yang va néixer el 1959 a Xi'an, província de Shanxi (Xina). Fill d'actors va passar la seva infància a Pequín. De 1985 a 1987, va estudiar televisió al Beijing Broadcasting Institute (北京广播学院电视系). Després, l'any 1988, va marxar per continuar els seus estudis a Alemanya a on més tard va obtenir la nacionalitat alemanya.
A Alemanya va estudiar història de l'art a la Universitat Lliure del que encara era Berlín Oest, ara Freie Universität Berlín. Els fets de 1989 a la Xina el van impulsar a quedar-se a Alemanya. De 1990 a 1992, va estudiar dramatúrgia a la Universitat de Múnic, després, de 1992 a 1995, direcció de cinema i televisió a l'Institut d'Arts de Comunicació de Colònia (Kunsthochschule für Medien Köln). A Alemanya també va fer d'actor a la televisió.
Li Yang pertany a la generació de cineastes xinesos que van irrompre a l'escenari cinematogràfic mundial a principis dels anys noranta amb les seves petites produccions independents i que ràpidament es van convertir en un dels favorits dels festivals de cinema internacional.
Malgrat que per la seva edat se´l pot classificar com a membre de nomenada Cinquena Generació, la seva filmografia s'ha considerat com propera a la Sisena Generació, en qualsevol cas Li sempre ha rebutjat ser etiquetat com a membre de cap moviment.
En el rodatge de la seva primera pel·lícula 盲 井 (Blind Shaft) basada en una novel·la de Liu Qingbang, filmada dins unes mines de carbó a la província de Shanxi ja va tenir els primers problemes amb la burocràcia local, i posteriorment va ser censurada i prohibida a la Xina.
Li Yang viu a cavall de Hong Kong i d'Alemanya i en relació a la seva acceptació a la Xina, en una entrevista al diari anglès The Guardian va dir:
. "Podríeu dir que sóc un director alemany si voleu", . "O podríeu dir que estic utilitzant aquesta identitat per passejar-hi. De qualsevol manera, no crec que tingui futur a la Xina. Allà no tenen una bona impressió de mi”.

## Filmografia

Els seus primers treballs van ser documentals que va rodar a Alemanya, com : "The Kingdom of Women" (妇女王) el 1991, "A Joyful Swan Song" (欢乐的绝唱) el 1994 i "The Mark" (痕) el 1996.
Després de Blind Shaft, el 2007 va estrenar la pel·lícula "Blind Mountain", protagonitzada per Huang Lu, Yang Youan i He Yunle, al 60è Festival Internacional de Cinema de Canes de 2007, el 2014 va fer de guionista a The Taking of Tiger Mountain, dirigida per Tsui Hark, i el 2018 va completar la trilogía amb "Blind Way" dirigida i interpretada per ell.
| Any | Títol anglès | Títol xinès | |
| 2003 | Blind Shaft | 盲 井 | Guionista, Productor, Director i Actor |
| 2007 | Blind Mountain | 盲山 | Guionista i Director |
| 2014 | The Taking of Tiger Mountain | 智取威虎山 | Guionista |
| 2017 | Battle of Xiangjiang | | Actor |
| 2018 | Blind Way | 盲 道 | Actor i Director |

### Premis

* Blind Shaft:
** Os de Plata al 53è Festival Internacional de Cinema de Berlín
** Premi de Plata al Festival Internacional de Cinema de Hong Kong
** 2003: Premis de Cinema Golden Horse
** Tribeca Film Festival
** Hawaii International Film Festival 2003
** Edinburgh International Film Festival 2003
** International Film Festival Bratislava 2003
* Blind Mountain
** International Film Festival Bratislava 2007
* The Taking of Tiger Mountain
** Golden Rooster Award (Jinji Jiang) Nominada al millor guió adaptat

## Referències

* 1 2 Teo, Stephen. «“There Is No Sixth Generation!” Director Li Yang on Blind Shaft and His Place in Chinese Cinema – Senses of Cinema» (en anglès americà). [Consulta: 13 abril 2022].
* 1 2 «chinesemovies.com.fr». [Consulta: 13 abril 2022].
* ↑ Zhu, Ying «Li Yang's socially conscious film as marginal cinema – China's state-capital alliance and its cultural ramifications». Chinese Journal of Communication, 2, 2, 2009, pàg. 212. ISSN: 1754-4750.
* ↑ «Going underground» (en anglès), 03-11-2003. [Consulta: 14 abril 2022].
* ↑ Planas Penadés, Ricard. Historia del cine chino. Primera edición: Febrero 2019, 2019. ISBN 978-84-17418-45-8.
* ↑ «53rd Berlin International Film Festival - February 6 - 16, 2003» (en anglès). [Consulta: 13 abril 2022].
* ↑ «Tribeca Film Festival (2003)». [Consulta: 14 abril 2022].
* ↑ «Hawaii International Film Festival (2003)». [Consulta: 14 abril 2022].
* ↑ «Edinburgh film festival 2003 | Film | The Guardian» (en anglès). [Consulta: 14 abril 2022].
* ↑ «Bratislava International Film Festival (2003)». [Consulta: 14 abril 2022].
* ↑ «Bratislava International Film Festival (2007)». [Consulta: 14 abril 2022].
* ↑ «Golden Rooster Awards (2015)». [Consulta: 14 abril 2022].